Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    894

от    20 октомври    2016 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за допълнение на Закона за регионалното развитие.
2. Предлага на Народното събрание да разгледа и приеме законопроекта по т. 1.
3. Министърът на регионалното развитие и благоустройството да представи законопроекта по т. 1 в Народното събрание.

ЗА МИНИСТЪР-ПРЕДСЕДАТЕЛ: /п/ Томислав Дончев

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Веселин Даков

Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за допълнение на Закона за регионалното развитие

(Обн., ДВ, бр. 50 от 2008 г.; изм. и доп., бр. 47, 82 и 93 от 2009 г., бр. 82 от 2012 г., бр. 66 от 2013 г., бр. 22 и 98 от 2014 г., бр. 9 и 14 от 2015 г. и бр. 15 от 2016 г.)

§ 1. В чл. 7б се създава ал. 6:
„(6) Националната концепция за пространствено развитие се изработва от специализирано търговско дружество със сто процента държавно участие в капитала, в което правата на държавата се упражняват от министъра на регионалното развитие и благоустройството.“
§ 2. В чл. 7в се създава ал. 6:
„(6) Регионалните схеми за пространствено развитие на районите от ниво 2 се изработват от специализирано търговско дружество със сто процента държавно участие в капитала, в което правата на държавата се упражняват от министъра на регионалното развитие и благоустройството.“
§ 3. В чл. 10 се създава ал. 5:
„(5) Националната стратегия за регионално развитие се изработва от специализирано търговско дружество със сто процента държавно участие в капитала, в което правата на държавата се упражняват от министъра на регионалното развитие и благоустройството.“
§ 4. В § 1 от Допълнителните разпоредби се създава т. 14:
„14. Специализирано търговско дружество със сто процента държавно участие в капитала, в което правата на държавата се упражняват от министъра на регионалното развитие и благоустройството, е „Национален център за териториално развитие“ ЕАД - гр. София.“

Законът е приет от 43-ото Народно събрание на ……………..…... 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

						(Цецка Цачева)

М  О  Т  И  В  И

към проекта на Закон за допълнение на Закона за регионалното развитие

Законът за регионалното развитие регулира изработването на стратегическите документи за регионално и пространствено развитие. Съгласно чл. 17, т. 5 и 6 министърът на регионалното развитие и благоустройството организира изработването и контролира прилагането на Националната концепция за пространствено развитие и на регионалните схеми за пространствено развитие на районите от ниво 2, както и на Националната стратегия за регионално развитие. Посочените документи определят държавната политика за регионално и пространствено развитие и имат интегриран характер по отношение на стратегиите за развитие, които дефинират. Разработването им се осигурява от интердисциплинарен екип от експерти. Същевременно информацията, съдържаща се в тях, особено тази за пространственото развитие, е важна за разработването на стратегическите документи за отделните сектори. Отчитането на документите за пространствено развитие в секторните стратегии би създало условия за повишаване качеството на стратегическите документи и за постигане на 
по-добра териториална координация на секторните политики, както и териториална конкретизация на планираните дейности за развитие. Обществената значимост на Националната стратегия за регионално развитие, на Националната концепция за пространствено развитие и на Регионалните схеми за пространствено развитие на районите от ниво 2, като документи от 
I и II категория в йерархичната структура на стратегическите документи, изисква високо качество и доказан професионализъм и отговорност при разработването им.
Спецификата на тези документи изисква отделяне на времеви и човешки ресурс в продължение на около две години, тъй като обемът от информация (включително събиране и поддържане на геобазирани пространствени данни), който трябва да се събере и обработи, е изключително голям. Друга важна дейност, която трябва да се осъществи, е осигуряването и поддържането на „онлайн“ достъп до документите за пространствено развитие с цел бързо информиране на всяка заинтересована страна, включително правителството за вземане на информирани и устойчиви управленски решения. За осъществяването на тези дейности е необходимо осигуряване на административен капацитет, техническо оборудване и софтуер. Необходимо е да се осигури прилагането на системен подход по отношение на посочените дейности, както и концентриране на усилията и ресурсите за реализацията им. Разработването на документ за пространствено развитие на район от ниво 2 би отнело около две години. Предвид оперативния характер, динамиката и разнообразието от задачи, които се изпълняват от административните звена в министерството, не е подходящо ангажирането им с такава функция поради невъзможност за отделяне на достатъчно време и фокус върху разработването им, а и с цел разделяне на функциите и отговорностите между звеното, което изработва политиките, и звеното, което осигурява изходящ анализ и дава предложения за вземането на информирани и обосновани решения за политиката за регионално и пространствено развитие.
Във връзка с това предлагаме функциите по изработване на Националната концепция за пространствено развитие, на регионалните схеми за пространствено развитие на районите от ниво 2 и на Националната стратегия за регионално развитие да се възложат със закон на специализирано звено под контрола на министъра на регионалното развитие и благоустройството с цел ефективно и компетентно подпомагане на дейността на министъра. 
В предложението за допълнение на Закона за регионалното развитие се предвижда специализираното звено да е вече структурираният и функциониращ от 1960 г. „Национален център за териториално развитие“ ЕАД. Центърът е регистриран като търговско дружество със сто процента държавно участие в капитала, в което правата на държавата се упражняват от министъра на регионалното развитие и благоустройството. През годините „Национален център за териториално развитие“ ЕАД е доказал своя висок професионализъм и експертен капацитет в разработването на стратегически документи с висока обществена значимост, които са основа за провеждането на ключови политики за страната, като Националната стратегия за регионално развитие на Република България за периода 2012-2022 г., Националната концепция за пространствено развитие за периода 2013-2025 г., проект на Наредба за условията, реда и сроковете за изготвяне, съгласуване, приемане, актуализиране и изпълнение на Националната концепция за пространствено развитие, регионалните схеми за пространствено развитие на районите от ниво 2 и регионалните схеми за пространствено развитие на районите от ниво 3 (области). Центърът поддържа собствена база данни, включваща геобазирани пространствени данни и статистическа информация за страната, районите от ниво 2 и общините, която не се поддържа от други организации и би могла да се надгражда, с оглед постигане на надеждни изходни данни, които предопределят вземането на правилни устойчиви решения за политиката за регионално развитие в страната и отразяват в пълнота спецификите на територията. Тази информация би намерила приложение и в работата на други министерства и ведомства за вземане на решения, свързани с осъществяването на техните политики. 
Целта на предложението е да се постигне оптимизиране на процесите на планиране на регионалното и пространственото развитие, като се координират по-ефективно и се използва по-добре натрупаната обща база от информационни ресурси и капацитет.
С предложението не се делегират цялостни права върху разработването на стратегическите документи за пространствено и регионално развитие, регламентирани със Закона за регионалното развитие. От общо 335 документа се предвижда делегиране на I и II категория в йерархичната структура на документи – на национално и регионално ниво (общо 8 бр.), които предопределят хода на държавната политика за регионално и пространствено развитие в дългосрочен период.
Очакваните резултати от реализацията на предложението са:
•	повишаване качеството на стратегическите документи за регионално и пространствено развитие предвид разработването им от висококвалифициран екип с доказан дългогодишен професионален опит;
•	подобряване на координацията и взаимовръзките между документите за регионално и пространствено развитие на национално и регионално ниво;
•	постигане на по-добра териториална координация на секторните политики и повишаване на ефикасността на публичните инвестиции за развитие;
•	създаване на условия за използване на натрупаната информация от други министерства и ведомства;
•	по-лесно идентифициране и приоритизиране на важни за развитието на страната и районите й проекти;
•	засилване и развитие на експертния капацитет за планиране.
Следва да се подчертае, че подобен подход се прилага и от други държави - членки на Европейския съюз, като Федералния научен институт за строителство, градско и пространствено развитие (BBSR) в Германия, Австрийския институт за пространствено планиране (OIR), Унгарския център за регионално развитие и градоустройство (VATI), Националния институт за регионален и пространствен анализ (NIRSA) в Ирландия, Института по териториално развитие в Чехия, Института за градско регионално планиране (URBION) в Братислава и др.
В България като аналогичен пример за възлагане на специализирани дейности на държавни търговски дружества, с оглед на обществената значимост и повишените изисквания за изпълнението им, могат да се посочат: специализираното държавно търговско дружество „Фонд мениджър на финансови инструменти в България“ ЕАД – „фонд на фондовете“, за управление на финансовите инструменти, предвидени за изпълнение по програмите, съфинансирани от Европейските структурни и инвестиционни фондове (ЕСИФ), създадено с цел осигуряване на професионално управление, съгласуваност и последователност при прилагането на финансовите инструменти и всички средства, предвидени за изпълнението  на  програмите; дейностите по регистрирането и мониторинга на свлачищните райони на територията на Република България, в т.ч. абразионните и ерозионните процеси по Черноморското и по Дунавското крайбрежие, като превантивни мерки за предотвратяване на аварии и щети се осъществяват от Министерството на регионалното развитие и благоустройството чрез държавните дружества за геозащита – „Геозащита” ЕООД - Варна, „Геозащита” ЕООД – Плевен, и „Геозащита” ЕООД – Перник; „Печатница на Българската народна банка” АД, която  е търговско дружество от 2001 г. и произвежда високозащитени банкноти, ценни книжа за централните банки и различни видове документи за нуждите на обществения сектор.

ЗА МИНИСТЪР-ПРЕДСЕДАТЕЛ:

							(Томислав Дончев)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2016 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦЕЦКА ЦАЧЕВА

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2016 г. проект на Закон за допълнение на Закона за регионалното развитие.

Приложение: съгласно текста.

ЗА МИНИСТЪР-ПРЕДСЕДАТЕЛ:

							(Томислав Дончев)